לאחר ניתוח מתיחת פנים, המטופל מועבר לחדר התאוששות ולרוב משוחרר לביתו כעבור יום עד יומיים. בשבועות הראשונים לאחר הניתוח רצוי לוותר על פעילויות ומחויבויות. בימים הראשונים תתכן תחושה של אי נוחות וכאבים, איתם ניתן להתמודד די בקלות על ידי נטילת משככי כאבים אולם, תחושות כגון נוקשות ויובש עור הפנים והצוואר ייעלמו בהדרגה רק כעבור מספר חודשים.
לאחר ניתוח מתיחת פנים צפויה נפיחות אשר תרד בהדרגה כעבור ארבעה עד שישה שבועות, ומומלץ להמנע מפעילות מאומצת עד לירידה בנפיחות.
צפויים להיווצר שטפי דם תת עוריים ובמקרים מסוימים במהלך ניתוחים פלסטיים כאלה, מוחדר נקז (צינורית קטנה) אשר תפקידו לנקז את הנוזלים והדם שיאספו, והוא מוסר כעבור מספר ימים.
בנוסף, לאחר ניתוח מתיחת פנים, מומלצת מאוד המנעות מחשיפה לשמש למשך כחצי שנה.
כעבור מספר שבועות הנפיחות ושטפי הדם פוחתים בצורה משמעותית, ואז ניתן להבחין בשינוי הגדול: עור הפנים מתוח וחל צמצום משמעותי בכמות ועומק הקמטים אשר מקנה מראה חלק, רענן וצעיר בעשר עד חמש עשרה שנים. לתוצאה המקסימאלית של הרמת פנים מגיעים רק כעבור מספר חודשים, אך למרות שמדובר בתקופת ארוכה יחסית, ניתוח מתיחת פנים נחשב בעולם האסתטיקה לאחד הניתוחים המוצלחים ביותר, המביא לתוצאות מעולות.
יחד עם זאת, אין לשכוח כי תהליך הזדקנות העור לא נעצר בעקבות ניתוח הרמת פנים ובמוקדם או במאוחר הסימנים שהופיעו על העור לפני הניתוח ישובו ויראו. הזמן בו לוקח לעור לחזור לנקודת ההתחלה משתנה מאוד ממטופל למטופל, ונע בין שנה לעשר שנים. הוא מושפע בעיקר מסוג העור ואורח חיים. באופן כללי, עור שומני וכהה עמיד יותר ביחס לעור יבש ובהיר הנחשב רגיש הרבה יותר, ועור הפנים של גבר עמיד יותר מעור הפנים של אישה, לפיכך, לרוב, תוצאות הניתוח ישמרו לאורך זמן רב יותר במקרה שהמטופל הינו גבר. כמו כן, חשיפה ממושכת לשמש בגילאים צעירים, עישון, שתיית אלכוהול ותזונה לא מאוזנת יזרזו גם כן את תהליכי ההזדקנות. בהתאם לכל זאת, חלק לא קטן מהמטופלים עובר ניתוח פלסטי שני כעבור מספר שנים.
ניתוח הרמת פנים טומן בחובו סכנות וסיבוכים אפשריים אולם, כולם לא נפוצים עד נדירים מאוד.
הסיבוך הנפוץ ביותר אשר עדיין תדירותו נמוכה באוכלוסיית המנותחים, הינו היוצרות שטפי דם גדולים, במיוחד כעבור יממה לאחר הניתוח. דרך הטיפול בשטפי דם אלו הינה כניסה לחדר הניתוח, פתיחה של התפרים וניקוז. ברוב המקרים הופעת שטפי דם כאלו קשורה בבעיה קודמת של יתר לחץ דם של המטופל, אי לכך חשוב לטפל בלחץ הדם לפני הכניסה לניתוח מתיחת פנים.
תתכנה מספר פגיעות עצביות: פגיעה בעצב תחושתי אשר תגרום לירידה בתחושה באזור אפרכסת האוזן, אולם לרוב תסתדר כעבור מספר חודשים. פגיעה בעצבים תנועתיים, אשר עלולה לגרום לירידה זמנית בפעילות שרירי הבעה בפנים או באופן נדיר מאוד, לשיתוק זמני של שרירים בעיקר מסביב לפה.
הצלקות הנוצרות בעקבות ניתוחי פנים למתיחת פנים ברוב המקרים קטנות ולא משמעותיות אולם, לעיתים רחוקות ובאופן לא צפוי עלולות להיווצר צלקות בולטות יחסית. כמו כן, השיער באזורי החתך עלול לנשור ובמקרים נדירים מאוד עלולות להיווצר קרחות.
בנוסף, סיבוך אפשרי אך נדיר ביותר במהלך ניתוח מתיחת פנים הינו היווצרות אזורים נמקים בקצוות העור. לרוב אין צורך בהתערבות חיצונית והגוף לבדו יודע להתמודד, אך תהליך ההחלמה ארוך יחסית ועלול להמשך מספר שבועות. הליך הנמקות הרקמה נובע בעיקר מכך שבעת הפרדת שכבת העור משאר השכבות יש ניתוק מסוים מכלי הדם, והעור מקבל אספקת דם מוגבלת. באנשים מעשנים הסיכוי לתופעה זו גדל בצורה משמעותית מכיוון שהעישון עצמו גורם לזרימת דם מופחתת לאזור הפנים. אי לכך, חשוב מאוד להימנע מעישון לפחות כחודש אחרי וחודש לפני ניתוח הרמת פנים.